1 million og 245.000.

Så mange danske vælgere skal stemme nej ud af de 4.150.000 vælgere, der er stemmeberettigede, før det rent faktisk bliver et nej til patentdomstolen.

Det har Søren Risbjerg, der er professor emeritus i statskundskab ved Århus Universitet regnet ud for DR Nyheder.

De magiske 30 procent

1.245.000 danskere svarer nemlig til 30 procent af de stemmeberettigede, der ifølge Grundloven skal til for at forkaste en beslutning, som et flertal i Folketinget allerede har taget.

Det er tilfældet med Danmarks tilslutning til patentdomstolen, der egentlig er vedtaget af et flertal i Folketinget.

Læs også : Forstå afstemningen om patentdomstolen på to minutter

Men da Enhedslisten og Dansk Folkeparti stemte imod patentdomstolen, skal vi til folkeafstemning om spørgsmålet.

Det skal vi, fordi der er tale om suverænitetsafgivelse, og der ikke er enighed om spørgsmålet blandt fem sjettedele af Folketinget.

Valg i procenter

Når talen falder på valg, taler man også om procenter. Hvor stor en procentdel stemmer ja, nej og blankt, og hvor stor bliver stemmedeltagelsen i procent.

Læs også : Professor om patentdomstol: Derfor kan et nej blive et ja

Vi har derfor bedt valgforsker Søren Risbjerg Thomsen om at udregne nogle scenarier for, hvad der skal til, før et flertal for et nej til patentdomstolen rent faktisk bliver et nej.

Hvis valgdeltagelsen bliver på 60 procent skal 50,8 procent af de, der stemmer sætte deres kryds ved nej.

- Hvis valgdeltagelsen bliver på 60 procent, og der er 50,8 procent eller flere, der stemmer nej, så svarer det til 30 procent af vælgerne, og dermed bliver det faktisk et nej til patentdomstolen, siger Søren Risbjerg Thomsen.

Her er der taget forbehold for, at der formentlig er ca. 1 pct. af vælgerne, som stemmer blankt.

To krydser som i 2009

Bliver valgdeltagelsen derimod på 50 procent skal 61,2 procent af stemmerne stemme nej, hvis et nej rent faktisk skal betyde et nej.

Ved sidste EP-valg i 2009 var valgdeltagelsen på 59,1 procent. Dengang lå der ligesom her i 2014 en folkeafstemning på samme dag.

I 2009 stemte vi om tronfølgeloven samtidig med europaparlamentsvalget.

60 procents valgdeltagelse er mulig

Og en valgdeltagelse på omkring de 60 procent er ikke urealistisk den 25. maj, vurderer Søren Risbjerg Thomsen.

- Min vurdering er, at hvis det bliver en for- og et imod EU valgkamp, som det tyder på, så kan det godt kalde mange ud. Det så man med Euro-afstemningen, hvor over 87 procent var ude at stemme. Så højt tror jeg ikke, vi når op, men en valgdeltagelse på 60 procent er mit realistiske bud.

Ved DR Nyheders seneste meningsmåling, der blev lavet af Epinion i slutningen af april, sagde 47 procent, at de ville stemme ja til patentdomstolen, 18 procent svarede, at de ville stemme nej.

31 procent svarede, at de var i tvivl.